Zedek Mouloud, ur yessemres ara kan akka allus deg tmedyazt-ines iwakken ad yessiɣzif neɣ ad yessihrew tiktiwin-is, maca yesɛa iswi niḍen deffir way-agi, imi d allus s wayes yezmer ad yebnu aḍris-ines (tawuri n lebni). Nebɣa kan ad d-nesmekti belli nebḍa tiwuriwin n wallus ɣef kraḍ n lesnaf. Nesɛa tiwuriwin yeqqnen ɣer talɣa anda id-nebder deg-s tawuri n lebni idibanen deg wannawen n wallus akken ma llan. Maca tella-d s tuget deg umsadaɣ imi d tugna i yessuddusen aḍris a ladɣa s tuɣalin n yiwet n tɣessa n tseddast n waffiren, n tseddart, n uḍris, neɣ n usefru s lekmal-is. Ula d amsadaɣ deg unamek, yesɛa tamlilt n lebni d usuddes n uḍris.